***Izaiáš 46,9–10 „... Ja som Boh a iného Boha niet a nikto nie je ako ja. Od začiatku oznamujem budúcnosť, od pradávna to, čo sa ešte nestalo...“***

Tento príbeh je z knihy proroka Daniela 2. kapitoly. Babylonský kráľ Nebúkadnecar sa trápil, čo bude s jeho ríšou v budúcnosti. Boh vo Svojej milosti dal babylonskému kráľovi sen, v ktorom mu nielen zjavil budúcnosť, ale jasne ukázal, že Ježiš je skutočným Pánom nad dejinami ľudstva, nad súčasnosťou i budúcnosťou. Sen kráľa natoľko rozrušil, že ho celý zabudol. Babylončania verili, že sny sú odpoveďou bohov na ich otázky. Preto povolal mudrcov, aby mu oznámili sen aj výklad. Nikto mu však nebol schopný oznámiť sen a podať výklad. Daniel sa modlil k jedinému Bohu, Hospodinovi Stvoriteľovi, ktorý pozná budúcnosť a od Neho dostal nielen sen, ale aj jeho výklad. Sen načrtáva dejiny sveta od Babylonskej ríše až po našu súčasnosť.

**Kľúčové texty Biblie:**

Izaiáš 46,9-10:

*„... Ja som Boh a iného Boha niet a nikto nie je ako ja. Od začiatku oznamujem budúcnosť, od pradávna to, čo sa ešte nestalo...“*

Zjavenie 11,15:

*"... Kráľovstvo sveta sa stalo kráľovstvom nášho Pána a jeho Pomazaného a bude kraľovať na veky vekov."*

**Osnova proroctva v knihe Daniel 2. kapitole:**

1. **Zlatá hlava** - Babylonská ríša, súčasnosť kráľa Nebúkadnecara

2. **Strieborné prsia a ramená** - Médo-Perzská ríša, začiatok rok 539 pred. Kr.

3. **Medené brucho a bedrá** — Grécka ríša, začiatok rok 331 pred. Kr.

4. **Železné nohy** - Rímska ríša, začiatok rok 168 pred. Kr.

5. **Chodidlá zo železa a hliny** — Rozdelená Európa, začiatok 476 po Kr.

6. **Kráľovstvo, ktoré nebude zničené naveky** - posledná predpoveď, ktorá sa ešte nenaplnila